《送庆善之江阴》
宋代·葛胜仲

南州地气真火维，午暑势若遭蒸炊。风亭水榭不救暍，如何泛蒸冲炎曦。

四年遵路俱六月，叩门急义非君谁。小蓬暑行分不免，著书暂卷春秋帷。

借船屡枉逸少字，质钱敢以班史辞。一麾尚与数人共，西江得水知何时。

况复外事继婴扰，主孟频歌烹伏雌。天其或者降大任，必先空乏其储赀。

老人索居寓泽国，蛙黾同处时迎医。麦曲芎藭两未效，政须健论扶衰疲。

君今舍我那遽反，落寞何用伸吾眉。大恐尺一亟招选，径从儳道趋天墀。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。